Ορειβασία

Ορειβασία είναι αθλητική δραστηριότητα που περιλαμβάνει ανάβαση και αναρρίχηση σε βουνά. Διακρίνεται για την έντονη σωματική άσκηση και οργανώνεται κυρίως από  τους ορειβατικούς συλλόγους.

Διευκρινήσεις ορισμών

Η καταπληκτική εδαφική πολυμορφία, οι εποχιακές εναλλαγές, η ηθική και πνευματική ανάταση που κυριεύει τα άτομα που ασχολούνται με το ομαδικό αυτό σπορ συνετέλεσαν να δημιουργηθούν συναφείς αθλητικές δραστηριότητες με κύριο πάντα γνώμονα αναφοράς  την καλή φυσική κατάσταση. Έτσι στην πιο σεβάσμια ορειβατική  ένωση παγκοσμίως την Βρετανική   Ομοσπονδία  Ορειβασίας και  Αναρρίχησης  (British Mountaineering Council )   βρίσκουμε όρους όπως:

 Hiking Είναι η πεζοπορία στην εξοχή σε αγροτικούς κυρίως δρόμους που καλύπτει απόσταση πάνω από 5 χιλιόμετρα.
 Mountain hiking Είναι η ορεινή πεζοπορία 
 Climbing Είναι γενικά η αναρρίχηση και υπάρχουν συναφείς δραστηριότητες όπως: 
Indoor climbing και Climbing competition  -αναφέρεται στον τεχνητό τοίχο αναρρίχησης. Αναμένεται να καθιερωθεί σαν  Ολυμπιακό άθλημα το   2020.

Rock climbing  και  Bouldering  - αναφέρεται σε αναρρίχηση βράχου σε φυσικό αναρριχητικό πεδίο.  Αρκετοί ορειβατικοί  σύλλογοι συντηρούν   αναρριχητικά πεδία με σκοπό την εκπαίδευση  των  μελών τους στην  Ελεύθερη αναρρίχηση αλλά  και στην αθλητική αναρρίχηση.
 Mountaineering - Είναι γενικά η ορειβασία στα βουνά.  Αναφέρεται στις  αποστολές παντός καιρού (σταθερό  έδαφος, χιόνι, πάγος).
 Ski mountaineering- Το ορειβατικό σκι σε όλες του τις μορφές (άλμα, ελεύθερη κατάβαση κλπ.).

Για όλα τα ανωτέρω απαιτούνται από τους συμμετέχοντες εκτός από την καλή φυσική κατάσταση η απαραίτητη  γνώση (πάντα μέσω της  εκπαίδευσης  των σχολείων που λειτουργούν οι  ορειβατικοί σύλλογοι ) καθώς και ο ανάλογος εξοπλισμός.

Ιστορικό
Το ανήσυχο πνεύμα του ανθρώπου τον παρακινούσε από την αρχή της εμφάνισής στην γη στην εξερεύνηση και ταυτόχρονα στην ανάβαση των βουνών. Καταγράφονται οι πρώτες  αναβάσεις ορειβατών  τον 18ο αιώνα στην περιοχή των δυτικών Άλπεων  από τον ορειβάτη Ελβετό επιστήμονα Οράς-Μπενεντίκτ ντε Σωσύρ. Καθοδηγούσε ομάδες  ορειβατών της εποχής για την ανακάλυψη διαδρομών  προς τις 3 ψηλές κορυφές των Άλπεων με σκοπό την  μέτρηση  της ατμοσφαιρικής πίεσης με το Βαρόμετρο  του Ευαντζελίστα Τοριτσέλι.  Πράγματι  το 1786 μ.Χ. οι Jacques Balmat και Michel-Gabriel Paccard  κατακτούν την κορυφή του Λευκού Όρους  με  υψόμετρο 4.808 μ. Άνοιξαν έτσι τον δρόμο για συστηματικές αναβάσεις  σε ομάδες ορειβατών από την Αγγλία , Ελβετία , Γαλλία και  Ιταλία. Η κατάκτηση της κορυφής του  Μάττερχορν το 1854 σηματοδοτεί  την  εποχή του  Αλπινισμού με την ταυτόχρονη  ίδρυση του  συλλόγου των Άλπεων (Alpine Club) το 1857. Σειρά έχουν οι Άνδεις της Νότιας Αμερικής το  Κιλιμάντζαρο  της Αφρικής το 1889 και τα Βραχώδη Όρη της Βόρειας Αμερικής  κατακτώνται  το 1898.  Στην  Ασία το 1892 ο Sir Martin Conway  εξερευνεί την οροσειρά Καρακορούμ και ανοίγει τον δρόμο σε αυτό που αργότερα ονομάστηκε  Ιμαλαισμός.  Αποτέλεσμα αυτού η θρυλική ανάβαση στην κορυφή του Έβερεστ των Έντμουντ Χίλαρι και Τένσινγκ Νοργκέι  στις 29 Μαΐου του 1953.

Η Ελληνική ορειβατική ιστορία
Το 1928  ομάδα αθλητών του Αμαρουσίου με το προσωνύμιο (Κούκοι) ιδρύει  το πρώτο  ορειβατικό και χιονοδρομικό σωματείο με την ονομασία  «Ελληνικός Ορειβατικός Σύνδεσμος Αθηνών». Ακολουθεί ο σύνδεσμος της Πάτρας  «Ορειβατικός  Σύνδεσμος Πατρών».  Οι δύο σύλλογοι  Ιδρύουν στις  20-2-1930 τον ελληνικό ορειβατικό σύνδεσμο ο οποίος   με  την ταυτόχρονη ίδρυση και άλλων  ορειβατικών σωματείων σε διάφορες πόλεις της χώρας  λειτούργησε ως  Ορειβατική Ομοσπονδία. Σήμερα,  πάντα σύμφωνα με την  Ελληνική Ομοσπονδία Ορειβασίας – Αναρρίχησης αριθμούνται περίπου 91 σύλλογοι Ορειβασίας και Αναρρίχησης  στη χώρα, πολλοί από τους οποίους έχουν πλούσια δράση  φροντίζοντας για την διάνοιξη και συντήρηση αναρριχητικών διαδρομών των  πεδίων  εκπαίδευσης καθώς και για την συντήρηση των ορειβατικών τους καταφυγίων.

Εκπαίδευση

Για να συμμετάσχει κάποιος στις εξορμήσεις των συλλόγων σε πεζοπορικές εκδρομές αρκεί η καλή φυσική κατάσταση και η κατάλληλη ενδυμασία.  Αν θέλει όμως να ακολουθήσει τον σύλλογο στις προγραμματισμένες  ορειβατικές  εξορμήσεις, ειδικά αν παρουσιάζουν και κάποιο βαθμό δυσκολίας  απαιτείται  πιστοποίηση από σχολή συλλόγου η οποία αναγνωρίζεται επίσημα από την Ελληνική Ομοσπονδία Ορειβασίας-Αναρρίχησης.  Τα τελευταία χρόνια η εκπαίδευση έχει περάσει από την Ομοσπονδία στους συλλόγους. Ακόμη υπάρχει άφθονη βιβλιογραφία με σχετικό περιεχόμενο ενώ οι σύλλογοι εξοπλίζουν τα μέλη τους συχνά με έντυπα προγράμματα εκδηλώσεων με τους  ανάλογους  χάρτες.

Εξοπλισμός
Μπορούμε να τον χωρίσουμε σε δύο κατηγορίες
Εξοπλισμός για την ορειβασία –αναρρίχηση που περιλαμβάνει εξειδικευμένα  υλικά όπως:
Ορειβατικές αρβύλες

Κράνος
  
Πιολέ είναι η λεγόμενη ορειβατική σκαπάνη

Κραμπόν είναι σκάρες μεταλλικές που τοποθετούνται στα ορειβατικά υποδήματα για να παρέχουν προστασία στον πάγο.

Χιονορακκέτες αντίστοιχο υλικό για τα υποδήματα για την κίνηση στο χιόνι.

Ιμάντες διαφόρων τύπων

Μποντριέ είναι τύπος ζώνης που φοριέται στην ορειβασία για να ασφαλιζει  τον ορειβάτη.

Καραμπίνερ είναι οι κρίκοι ασφαλείας. 

Φορητές ασφάλειες  είναι οι σφήνες  που τοποθετούνται στους βράχους.
Εξοπλισμό διαβίωσης – παραμονής ενδεικτικά:
Σακίδιο
Αντίσκηνο αναλόγως εποχής. 
Υπνόσακο   αναλόγως εποχής.
θερμοεσώρουχα (και εφεδρικά).
Μαγειρικά σκεύη.

Ατυχήματα
Οι ένδοξες ιστορικές στιγμές του αθλήματος δυστυχώς σκιάζονται από τον τραγικό απολογισμό των συνοδοιπόρων  μας που χάθηκαν από διάφορες αιτίες . Στο site της  Ελληνικής  Ορειβατικής  Ομοσπονδίας υπάρχει η σχετική σελίδα που μνημονεύει την προσπάθειά τους.

Παραπομπές

Εξωτερικοί σύνδεσμοι 
 British Mountaineering Council
 Ελληνική Ομοσπονδία Ορειβασίας Αναρρίχησης